REGOLAMENT TAL-KUMMISSJONI (KE) Nru 572/2008
tad-19 ta’ Ġunju 2008
li jemenda r-Regolament (KE) Nru 1238/95 fir-rigward tal-livell tal-piż annwali u l-piżijiet relatati ma’ eżami tekniku, li jridu jitħallsu lill-Uffiċċju Komunitarju tal-Varjetajiet tal-Pjanti, u l-mod kif jitħallsu
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2100/92 tas-27 ta’ Lulju 1994 dwar drittijiet ta’ varjetajiet ta’ pjanti fil-Komunità (1), u b'mod partikolari l-Artikolu 113 tiegħu,
Wara li kkonsultat il-Kunsill Amministrattiv ta’ l-Uffiċċju Komunitarju tal-Varjetajiet tal-Pjanti,
Billi:
(1)
Ir-Regolament tal-Kummissjoni (KE) Nru 1238/95 tal-31 ta’ Mejju 1995 li jistabbilixxi r-regoli ta’ l-implimentazzjoni sabiex jiġi applikat ir-Regolament tal-Kunsill (KE) Nru 2100/94 rigward il-piżijiet pagabbli lill-Uffiċċju Komunitarju tal-Varjetajiet tal-Pjanti (2), jistabbilixxi l-piżijiet li jridu jitħallsu lill-Uffiċċju Komunitarju tal-Varjetajiet tal-Pjanti (“l-Uffiċċju”), u l-livelli ta’ dawk il-piżijiet.
(2)
Ir-riserva finanzjarja ta’ l-Uffiċju laħqet livell li jeċċedi l-livell meħtieġ biex jissalvagwardja l-kontinwità ta’ l-operazzjonijiet tiegħu. Minħabba f'hekk traħħsu l-piż annwali u l-piżijiet relatati ma’ l-eżami tekniku. Ir-riserva finanzjarja ta’ l-Uffiċċju issa naqset għal livell xieraq u d-dħul għalhekk għandu jerġa' jiżdied għal livell li jkun suffiċjenti biex jibbilanċja l-baġit ta’ l-Uffiċċju. Biex dan jintlaħaq, il-piż annwali u l-piżijiet relatati ma’ l-eżami tekniku għandhom jogħlew.
(3)
Fir-rigward ta’ speċi ġodda, l-esperjenza miksuba mill-gruppi tal-piż għall-eżamijiet tekniċi ta’ l-ornamenti, urew li hemm bżonn li jiġu emendati xi wħud minn dawk il-gruppi ta’ piżijiet.
(4)
Biex jiġi ffaċilitat il-ħlas ta’ piżijiet u surcharges, ħlas permezz ta’ karti tal-ħlas għandu jkun permess bil-kundizzjonijiet u l-limitazzjonijiet li jridu jiġu determinati mill-President ta’ l-Uffiċċju.
(5)
Fl-istess waqt it-termini “ecu” u “ECU” iridu jinbidlu rispettivament bit-termini “ewro” u “EUR” fir-Regolament (KE) Nru 1238/95 kollu.
(6)
Ir-Regolament (KE) Nru 1238/95 għandu għalhekk jiġi emendat skond dan.
(7)
Il-miżuri stipulati f'dan ir-Regolament huma skond l-opinjoni tal-Kumitat Permanenti dwar Drittijiet Komunitarji għal Varjetajiet ta’ Pjanti,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1238/95 huwa emendat kif ġej:
(1)
Fl-Artikolu 1(2), il-kelma “ecu” tinbidel bil-kelma “ewro”;
(2)
Fl-Artikolu 3(2), il-punti (a) (b) u (ċ) jinbidlu b'dan li ġej:
“(a)
il-kunsinna jew għotja ta’ ċekkijiet li jitħallsu f'ewro lill-Uffiċċju;
(b)
it-trasferiment f'ewro f'kont ġiro miżmum mill-Uffiċċju;
(ċ)
il-ħlas f'kont miftuħ miżmum f'ewro mill-Uffiċċju; jew
(d)
ħlas permezz ta’ karta tal-ħlas.”
(3)
Fl-Artikoli 7(1), 8(1), 10(1)(a), (ċ) u (d), 11(1), 13(3) u 14(2) u (4), “ECU” tinbidel b'“EUR”;
(4)
L-Artikolu 9(1) jinbidel b’dan li ġej:
“1. L-Uffiċċju għandu jimponi fuq pussessur ta’ dritt Komunitarju għal varjetà ta’ pjanta (minn hawn 'il quddiem imsejjaħ il-pussessur) piż għal kull sena tal-perjodu taż-żmien tad-dritt Komunitarju għal varjetà ta’ pjanta (minn hawn 'il quddiem piż annwali) ta’ EUR 300 għas-sena 2009 u s-snin ta’ wara.”
(5)
L-Anness I tar-Regolament (KE) Nru 1238/95 jinbidel bit-test fl-Anness ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum ta’ wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan għandu japplika mill-1 ta’ Jannar 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Ġunju 2008.